ཁྲོམ་ཐོག་ཚེ་འཕེལ་མཆོག་གིས་མཁན་པོ་གནང་བའི་སྐབས་སུ་ཐང་དཀར་མའི་རྣམ་རྒྱལ་མཆོད་རྟེན་ཆེམ་མོ་རབ་གནས་མཛད་ཡོད་པ་དང་།བསྟན་པ་ཕྲ་ཉག་གི་དུས་དེར་ཨོ་ཐོག་དགོན་ཡུལ་གཉིས་ལ་བཀའ་དྲིན་ཧ་ཅང་ཆེ་བའི་སྐྱེས་ཆེན་དམ་པ་བླ་མ་ཨ་ཆེན།ཅོ་འབྲུག་དམ་ཆོས་ཚེ་འཕེལ།སྦ་སར་རྒན།རྒ་རྗེ་འཕྲིན་ལས་འོད་ཟེར།འཕྲིན་ལས་ཆོས་འཕེལ་རྒན་བློ་བྱམས།སོགས་བསམ་གྱི་མི་ཁྱབ་པ་མང་པོ་བཞུགས་པར་གྲགས།ལོའི་དབྱར་ཟླ་ར་བར་པཎ་ཆེན་ཨེར་ཏི་ནི་མཆོག་གིས་དགོན་པ་རྒྱག་རྒྱའི་ཆོག་ཆེན་གནང་བ་མ་ཟད་ཁམས་ན་ལེནྜ་ཐེག་ཆེན་བྱང་ཆུབ་ཆོས་གླིང་ཞེས་མཚན་གསར་དང་ཐམ་ཀ་གནང་།སྐྱབས་རྗེ་མཐོང་བ་དོན་ལྡན་མཆོག་གིས་བསྟན་པ་སླར་གསོ་དང་ཞལ་ཡས་ཁང་རྟེན་དང་བརྟེན་པ་བཅས་འཛུགས་བསྐྲུན་བྱས་ཏེ་དེ་ནས་གཟུང་དབྱར་གནས་དགོན་པ་དེ་ག་རང་ནས་འཚོགས་རྒྱུ་གཏན་འཁེལ་དང་ཨ་ཝུ་བསྟན་འཛིན་དར་རྒྱས་ཀྱིས་དབུ་མཛད་གནང་ནས་དབྱར་ཆོས་འཚོགས།ཕྱིས་སུ་ཆོས་སྡེ་འདིའི་གཙུག་ལག་ཁང་རྟེན་བརྟེན་པ་བཞེངས་གྲུབ་རྗེས་དབྱར་གནས་དང་།སྒྲུབ་མཆོད།ལོ་སར་སྨོན་ལམ་ཆེན་མོ།དགུ་བའི་ལྷ་བབས་དུས་ཆེན་བཅས་དུས་ཆེན་ཆེན་པོ་བཞི་དང་།དགའ་ལྡན་ལྔ་མཆོད་ཆེན་མོ་སོགས་ཁྱད་པར་གྱི་དུས་ཆེན་དང་ནམ་རྒྱན་གྱི་ནང་བསྟན་གནས་ལྔ་རིག་པའི་སློབ་གཉེར་ཡོངས་རྫོགས་གནས་འདི་ནས་གནང་གི་ཡོད་པ་རེད།ཡང་བླ་སྤྲུལ་གྲྭ་བཙུན་ཐོབ་ཐང་འདྲ་མཉམ་གྱི་ལོ་རེའི་ལས་གནས་རེས་མོས་ངང་བཀོད་བཞག་དང་།སྐབས་དེ་དུས་ཀྱི་བླ་གྲྭ་ཡོངས་རྫོགས་རྡོག་རྩ་གཅིག་སྒྲིལ་གྱི་སྙིང་སྟོབས་བཙན་པོའི་གོ་ཆ་དང་།ཆོས་སྡེ་འདིའི་བསྟན་དོན་ལ་དམིགས་པའི་ལྷག་བསམ་ནི་སུས་ཀྱང་མགྲན་ཟླ་དང་བྲལ་བ་ཞིག་སྟེ།རིག་གནས་གསར་རྗེས་ཀྱི་ལས་འགུལ་རླུང་ནག་འཚུབ་མ་དེའི་ཁྲོད་ནས་ཨོ་ཐོག་དགོན་པའི་གྲྭ་རྒན་གཞོན་མང་པོ་ཞིག་གིས་སྐུ་སྲོག་འཕང་མེད་ཀྱིས་ཆོས་སྡེ་འདིའི་ཆོ་ག་ཕྱག་ལེན་དང་འབུད་རྡུང་བཀྲོལ་གསུམ་གྱི་སྲོལ་རྒྱུན་ཇི་ལྟ་བ་བཞིན་དུ་མཚན་མོའི་མར་མེའི་འོད་ཀྱི་གུར་ཁང་ནས་མི་ལོ་གང་མང་ཞིག་མི་ཁྱི་སུས་ཀྱང་མི་མཐོང་སའི་རྫ་རི་དང་གངས་རི་སོགས་རི་གང་མཐོ་དང་ས་གང་འཁྱག་གི་དབེན་པའི་ལུང་སྟོང་རྐྱང་རྐྱང་ནས་ལོ་ཟླ་འཁོར་མོ་རེ་རེའི་དགོན་པ་རང་གི་ཆོ་ག་ཆོས་སྤྱོད་ཀྱི་རྒྱུན་ཆགས་ཀྱི་རིམ་པ་རྣམ་ཉིན་གཅིག་ཙམ་ཡང་ཆད་མ་མྱོང་བར་རྒྱུན་མཐུད་ཡོད་པའི་བཀའ་དྲིན་དེ་ནི་ང་ཚོས་ནམ་ཡང་རྗེད་མི་ཐུབ་པ་ཞིག་རེད།